钦定古今图书集成/明伦汇编/官常典/第175卷 > 《请功臣袭封表》庾信
## 钦定古今图书集成/明伦汇编/官常典/第175卷 > 《请功臣袭封表》庾信

臣闻“以法施民，必传祀典；以劳定国，必有承家。孙叔
敖祭酹无闻，有伤良相；汝叔齐裔嗣绝没，实贬贤臣。”
谨案大统十六年格，“先有封爵，死于王事，绝嗣者，听
以支子继袭，非死王事，不许承封。”前牒五等功臣，皆
是勤劳王室，身当患难，捍御灾祸，翼赞大猷，一日遇
疾，身捐馆舍。不幸无嗣，享祀便绝，于礼则不足，于义
“则有伤。”未求《上林》之猎，已削其侯；不服襜褕之衣，先
除其国。伏惟皇帝崇德旌庸，兴亡继绝，闻鼓鼙而思
将帅，画云台而念旧臣。岂有功存社稷，而无后可守；
事尽忠贞，而无祠可祭？周于藩屏为约，事在世功；汉
以山河为誓，义存长久。臣闻存人之国，大于救人之
灾；立人之后，重于封人之墓。窃以殷朝继及，无废小
宗；周室兴亡，贵存身后。绍高密者累叶，岂专邓禹之
正裔；嗣平阳者重世，何必曹参之嫡孙。愚谓生有其
劳，死非王事，虽在支庶，并听承袭。幸使伯有之魂，不
能为厉；若敖之鬼，庶其无馁。而幽显对扬，人神咫尺。